Det er blevet høstvejr på Valther Skårhøjs rapsmarker syd for Gistrup. En diametral modsætning til tidligere på ugen, hvor stormen Hans rasede. - Jeg har aldrig oplevet sådan et vejr i august. Det kom bag på os, og jeg sov næsten ikke den første nat, siger landmand Valther Skårhøj. Stormvejret har sat sit præg på høstudbyttet, som både på raps- og hvedemarkerne er omkring 20 procent lavere end normalt. - Det er godt træls på nordjysk, siger landmanden og uddyber: - I kroner og ører er det nok cirka en halv million, jeg mister. Forsikringer kan blive nødvendige Planteavlskonsulent Poul Madsen fra Agri Nord mener ikke, at han tidligere har oplevet vejrforhold som dem, landmændene er blevet budt i 2023. - Vi skal rigtig mange år tilbage for at finde noget, der ligner, siger han. I foråret var markerne mere våde end normalt og i maj og juni ventede en lang tørkeperiode. Mens regn og tørke ramte landmændene i forskellig grad, så skånede stormen Hans ingen. Derfor har landmændene ikke mange muligheder for at gardere sig mod vejret. - Hvis vi i fremtiden får meget ekstremt vejr, så bliver det ligesom andre steder i verden, at man skal overveje at forsikre sine afgrøder, siger Poul Madsen. Så vidt regner Valther Skårhøj dog ikke med at gå på baggrund af årets magre høst. - Ikke endnu, men man kan godt frygte, at det er klimaforandringerne der spiller ind med mere voldsomt vejr, og så kan det da godt være, at det er noget, vi vil overveje, siger Valther Skårhøj. Ser frem mod næste år Sidste år var et rigtig godt høstår, og derfor får de seneste måneders vejrmæssige udfordringer ikke landmanden fra Gistrup til at miste modet endnu. - Nu skinner solen i dag og humøret er tilbage. Om 14 dage har vi nok høsten i hus, og så starter vi på et nyt kapitel. Vi er i gang med at så raps i dag, så vi er allerede ved at starte på den nye sæson, og så går vi efter et godt resultat næste år, siger Valther Skårhøj. Der blev sat høstrekord i Danmark sidste år, hvor der blev høstet 10,5 millioner tons korn og raps i Danmark. 2022-høsten havde ifølge Landbrugsavisen en samlet værdi af omkring 27 milliarder kroner.

Opsummering:
Store mængder regn, en tørkeperiode og en sommerstorm resulterer i en ringere høst end normalt.